Bu manqaların hər biri üçün müvafiq tədris proqramları hazırlanmış, tədrisin əsas məqsəd və üsulları müəyyən edilmişdir.

Mülki müdafiə manqalarının üzvləri manqa tərkibində xüsusi vəzifələrin icrası qaydalarını öyrənir, rəhbər-komandirlər heyəti isə xüsusi proqramlar üzrə hazırlıq keçirlər.

İstehsalatda və xidmət sahələrində işləməyən əhaliyə mühafizə biliklərinin öyrədilməsini şəhər mülki müdafiə qərargahları yaşayış yerlərində – mənzil-istismar sahələri, ev idarələri və s. üzrə təşkil edir.

Orta ümumtəhsil və texniki peşə məktəblərinin şagirdləri, ali məktəb və kolleclərin tələbələri mülki müdafiəyə müvafiq proqramlar əsasında, oxuduqları tədris müəssisəsində hazırlanırlar.

Orta ümumtəhsil və texniki peşə məktəblərində “Mülki müdafiə günləri”, “Gənc xilasedicilər” yarışları təşkil edilir.

Ümumdünya Mülki Müdafiə Günü 1 mart 1972-ci ildə Beynəlxalq Mülki Müdafiə Təşkilatının yaradılması şərəfinə qeyd edilən xüsusi gündür. Azərbaycan bu nüfuzlu beynəlxalq təşkilatın tərkibinə 1993-cü ildə daxil olub. Beynəlxalq Mülki Müdafiə Günü hər il konkret bir problemə həsr edilir.

1. Mülki müdafiə və onun əhəmiyyəti barədə təqdimat hazırlayın.
2. Sizcə, obyektlərdə mülki müdafiənin təşkil olunmasına ehtiyac varmı?
3. Oxuduğunuz təhsil müəssisəsində mülki müdafiə manqalarının fəaliyyəti haqqında təqdimat hazırlayın.
4. Sizcə, mülki müdafiə işlərinin yerinə yetirilməsində vətəndaşların vəzifələri nədən ibarətdir?
5. Mülki müdafiə vəzifələrini yerinə yetirmək üçün hansı bilik və bacarıqlara sahibsiniz?
6. Yaşadığınız rayonda (ərazidə) mülki müdafiə işləri necə təşkil edilir?