### 2. QOŞUN NÖVLƏRİ

Döyüş qabiliyyətini həmişə yüksək səviyyədə saxlamaq üçün ordumuz ən müasir silah və texnika ilə təchiz olunur. Bunun sayəsində ordumuzun döyüş taktikası əsaslı şəkildə dəyişmişdir.
Sizcə, müasir silah və texnika döyüş taktikasına necə təsir göstərir?
Xüsusi Təyinatlı Qüvvələr

XTQ Azərbaycan Respublikasının ən yüksək döyüş hazırlığı qabiliyyətinə malik olub, dövlətin mənafeyini həm ölkənin daxilində, həm də dünyanın hər yerində qoruya biləcək çoxfunksiyalı bir qüvvədir.

XTQ dünya müdafiə sənayesinin aparıcı şirkətlərinin istehsalı olan müasir silahlar, döyüş vasitələri və texnikaları ilə təchiz edilmişdir. Vətən müharibəsi zamanı XTQ-nin işi haqlı olaraq fərqləndirilir. Onlar düşmənin çoxsaylı hədəflərini məhv etmiş, tapşırıqları qəhrəmanlıq və ustalıqla yerinə yetirmişlər.

Şuşanın azad olunması müharibənin ən parlaq səhifəsidir. Bu gün dünyanın aparıcı hərbi məktəblərində Şuşa əməliyyatı, Hadrut əməliyyatı və digər əməliyyatlar öyrənilir.

Zəfər yolu ilə Şuşaya gedən xarici vətəndaşlar soruşurlar ki, siz qısa müddətdə bu yolu necə çəkmisiniz? Mən isə deyirəm ki, əsas məsələ bu deyil. Siz fikirləşin, bizim əsgər və zabitlərimiz o meşələrdən necə keçiblər, o yolu onlar açıblar və bu yola mənim tərəfimdən Zəfər adı verilməklə biz bu şanlı zəfərimizi bir daha tariximizdə həkk etdik.
Azərbaycan Respublikasının Prezidenti, Ali Baş Komandan İlham Əliyev