Məlumat verdikdən sonra dəyişdiricinin “Əsgər Quliyev, postdan addımla – MARŞ” komandası ilə dəyişilmiş qarovul nəfəri növbənin arxasında dayanır.

Saatdar isə dəyişdiricidən göstəriş aldıqdan sonra postda vəzifəsini yerinə yetirməyə başlayır. Bundan sonra dəyişdirici “Növbə, ardımca addımla – MARŞ” komandası verir və növbəni o biri posta aparır.

Saatdarların xidmətini posta gizlin yolla yaxınlaşmaq, saatdardan silahı almağa cəhd etmək və başqa üsullarla yoxlamaq qadağandır.
Sıra Nizamnaməsi

Komandirin düzülüşqabağı və sırada vəzifələri bunlardır:

- düzülüşün yerini, vaxtını, qaydasını, geyim formasını, silahın növünü və s. elan etmək;
- sırada bölmənin şəxsi heyətinin, onların silahlarının və s. mövcudluğunu bilmək və yoxlamaq;
- hərbi geyim formasının səliqəli olmasını, saçın qısa və səliqəli qırxılmasını yoxlamaq;
- sırada nizam-intizamın saxlanmasına nəzarət etmək və şəxsi heyətdən sırada vəzifə borclarını dəqiq yerinə yetirmələrini tələb etmək;
- komanda verərkən “Farağat” vəziyyətini almaq;
- hərəkət vaxtı təyin olunmuş məsafənin saxlanılmasına nəzarət etmək və s.

1. Bölük növbətçisinin çavuşlardan və müstəsna hallarda daha hazırlıqlı əsgərlərdən təyin olunmasının səbəbini izah edin.
2. Tabeliklərində olanların yanında komandirlərə intizam cəzası elan edilməsi nəyə görə qadağandır?
3. Sizcə, xidmət vaxtı törətdikləri nalayiq hərəkətlərə görə intizam cəzaları sutkalıq naryadın tərkibinə daxil olan şəxslərə naryad qurtarandan, yaxud onlar dəyişdirildikdən sonra verilməsinin səbəbi nədir?
4. Manqa komandiri və taqım komandirinin müavini rolunda tabeçilikdə olanlara həvəsləndirmə və intizam cəzalarının elan edilməsini praktiki yerinə yetirin.
5. Eyni nalayiq hərəkət etmiş iki hərbi qulluqçuya müxtəlif cəza verilə bilərmi? Fikrinizi əsaslandırın.
6. Saatdarların dəyişilməsini praktiki olaraq yerinə yetirin.