Əhalinin köçürülməsi

Təhlükəli rayonlardan bütün əhali və ya əhalinin ayrı-ayrı qrupları (yaşına, məşğuliyyətinə görə) köçürülür. Müharibə dövrü üçün səfərbərlik vərəqəsi olan şəxslər köçürülmür. Onlar Azərbaycan Respublikası Səfərbərlik və Hərbi Xidmətə Çağırış üzrə Dövlət Xidmətinin sərəncamına gedirlər. Əhali qısa müddətdə kütləvi şəkildə, yaxud mərhələ-mərhələ köçürülə bilər. Köçürülmə nəqliyyatla, yaxud piyada həyata keçirilir.

Əhalinin yerləşdiriləcəyi rayonlar və köçürülmə qaydası hərbi komandanlıq orqanları, habelə müvafiq idarə və müəssisələrlə razılaşdırılır.

Radiasiya və kimyəvi zəhərlənmədən mühafizə

- Əvvəlcədən fərdi mühafizə vasitələri, radiasiya, kimyəvi kəşfiyyat və dozimetrik nəzarət cihazları ehtiyatı yaradılır;
- Düşmənin kütləvi qırğın vasitələri işlətdiyini, onların miqyasını və nəticələrini qiymətləndirmək üçün ən müasir vasitələrdən və üsullardan istifadə edilir. Ərazidə havadan radiasiya kəşfiyyatı aparılması üçün mülki aviasiya təyyarələri (helikopterləri) cəlb edilir;
- Radioaktiv və kimyəvi zəhərlənmə ocaqları vaxtında ləğv edilir, zəhərli tullantılar xüsusi yerlərdə basdırılır.

Bioloji yoluxmadan mühafizə

- Kollektiv və fərdi mühafizə vasitələrindən istifadə edilir;
- Karantin və observasiya rejimləri qoyulur;
- Yoluxma ocağı zərərsizləşdirilir;
- Tibb müəssisələri və əhali tərəfindən epidemiya əleyhinə rejimə riayət edilməsi təmin olunur.

Mühafizə qurğularında yerləşmə

- Şəhərlərdə və digər yaşayış məntəqələrində olan yeraltı qurğuların bir qismi fövqəladə hallar zamanı əhalinin mühafizəsi üçün nəzərdə tutulur;
- Mühafizə üçün yararlı yeraltı, yerüstü binalar, qurğular, mağaralar yoxlanılır və qeydə alınır;
- Zirzəmilər və digər yeraltı tikililər daldalanacaq kimi düzəldilir;