İzahedici şərti işarələr xəritədə təsvir edilmiş obyektlərin əlavə xüsusiyyətlərini göstərir. Məsələn, meşənin konturu daxilində ağacın növünü göstərən işarə (yazı), çayın axın istiqamətini və suyun sürətini göstərən ox, rəqəm və s.

Yer səthi relyefinin əsas formaları haqqında məlumat

Yer səthinin relyefi topoqrafik xəritələrdə mükəmməl və dəqiq təsvir edilir. Onun asanlıqla oxunması vacib şərtlərdən biridir. Yerin fiziki səthinin əmələ gətirdiyi birgə forma relyef adlanır.

Relyefin əsas formaları aşağıdakılardır:

Dağ
(təpə)
Ayrıca yerləşmiş və ətraf sahədən əksər halda konusvari şəkildə yüksələn relyef formasına dağ (təpə) deyilir. Dağın (təpənin) ən hündür nöqtəsi zirvə, yan səthi isə yamac adlanır. Dağın (təpənin) ətraf sahə ilə birləşmə xəttinə onun ətəyi deyilir.
Çuxur
(çala)
Dağın (təpənin) əksi olan qapalı çökəkliyə çuxur deyilir. Çuxurun yan səthi yamacları əmələ gətirir. Çuxurun ətraf sahə ilə birləşdiyi xəttə qaş deyilir.
Silsilə
Müəyyən istiqamətdə uzanaraq tədricən alçalan yüksəkliyə silsilə deyilir. Silsilənin iki yamacı onun ən hündür hissəsində birləşərək suayırıcı əmələ gətirir.
Dərə
Silsilənin əksinə olaraq müəyyən istiqamətdə uzanan və tədricən alçalan uzunsov çökəkliyə dərə deyilir. Əksər hallarda dərələr çay yatağı olur. Yataqları geniş dərələrdən fərqli olaraq yamacları dik və dar dərələr (yarğanlar), əsasən, yumşaq süxurların yayıldığı sahələrdə əmələ gəlir. Ot və kol bitkiləri ilə örtülən və genişlənən yarğanlara qobu deyilir. Dərənin yamacları və ya dənizin sahilləri ilə uzanan az meyilli, yaxud yastı pilləvari sahələrə terras deyilir. Çox dik (sıldırım) yamaca uçurum deyilir.
Gədik
İki qonşu dağ yamaclarının birləşdiyi alçaq yerə gədik deyilir. Dağlıq yerdə yollar gədikdən keçir. Ona görə də dağlardakı gədiyə aşırım, dağ keçidi də deyilir.
Dü -
zənlik
Meyilliliyi cüzi olan hamar relyef formasına düzənlik deyilir. Yüksəkliyi 200 m-dən az olan düzənlik ovalıq adlanır.