#### 27. XİLASETMƏ TƏDBİRLƏRİ ZAMANI ƏHALİNİN HƏRƏKƏTLƏRİ

Dünyada həm təbii fəlakətlərin, həm də texnogen qəzaların artdığı bir zamanda fövqəladə halların qarşısının alınması, baş verə biləcək hadisələr zamanı təhlükəsizliyin təmin olunması hamını düşündürən mövzu olmalıdır. Hər bir vətəndaş özünü, ailəsini müdafiə etməyi, digər insanlara yardım göstərməyi bacarmalıdır. Bu məqsədlə əhalidə qəza və fəlakətlər zamanı qabaqlayıcı tədbirlərdə iştirak etmək və səriştəli davranmaq vərdişlərinin formalaşdırılması olduqca əhəmiyyətlidir.

Fövqəladə hallar üçün müəyyən olunmuş qaydalara biganəlik nə ilə nəticələnə bilər?

Xilasetmə işləri aşağıdakıları əhatə edir:

- hərəkət marşrutlarında və iş sahələrində (obyektlərində) yanğınların məhdudlaşdırılması və söndürülməsi;
- zədələnmiş adamların axtarılması və onların uçqunlar altından, dağılan və yanan binalardan, qaz, su və tüstü ilə dolmuş otaqlardan çıxarılması;
- uçmuş və zədələnmiş mühafizə qurğularının açılması, oradan insanların xilas edilməsi;
- uçqunlar altında qalmış və süzücü-havalandırma sistemi zədələnmiş mühafizə qurğularına hava verilməsi;
- zədələnmiş adamlara ilk tibbi yardım və ilk həkim yardımı göstərilməsi, onların müalicə müəssisələrinə köçürülməsi;
- əhalinin təhlükəli sahələrdən təhlükəsiz rayonlara çıxarılması;
- əhalinin sanitar təmizlənməsi, paltarların, texnikanın, nəqliyyatın, mühafizə vasitələrinin, ərazinin, qurğuların, habelə ərzaq məhsullarının və suyun zərərsizləşdirilməsi.