### 14. PİYADA ƏLEYHİNƏ FUQAS MİNALARI

Müasir ümumqoşun döyüşündə qoşun növlərinin tapşırıqlarının müvəffəqiyyətlə həll olunmasında mühəndis təminatı mühüm rol oynayır. O, döyüşün bütün növlərində həyata keçirilir.
Piyada əleyhinə fuqas minalarının tətbiqinin nəticəsini necə təsəvvür edirsiniz?

İşədüşmə prinsipinə görə piyada əleyhinə minalar aşağıdakı növlərə bölünür: basma təsirli (üzərinə basıldıqda mina işə düşür), dartılma təsirli (məftilin dartılması nəticəsində mina işə düşür), qırılma (kəsilmə) təsirli (insan ayağı ilişdikdə nazik məftilin qırılması nəticəsində mina işə düşür), seysmik təsirli (insanın hərəkəti zamanı torpağın titrəməsi nəticəsində mina işə düşür).

Minalar idarəolunan variantda da qurula bilir. Bu halda onlar naqillər vasitəsilə elektrik üsulu ilə partladılır.

ПMД-6 (PMD-6) minası düşmənin canlı qüvvəsinə qarşı ərazini minalamaq üçün nəzərdə tutulmuşdur. Minanın gövdəsi taxtadandır və açılan qapağı var.

1) qapaq; 2) partladıcı;
3) gövdə; 4) trotil
Taktiki-texniki xüsusiyyətləri

Tipi | Fuqas
kütləsi | 460 qr
partlayıcı maddənin (trotil) kütləsi | 200 qr
uzunluğu | 190 mm
eni | 90 mm
hündürlüyü | 45 mm
işə salınması üçün lazım olan qüvvə | 1–12 kq

İş prinsipi. Minanın qapağının üzərinə basdıqda o, aşağı düşür. Qapağın ön divarı partladıcının döyüş milini çıxarır və mina partlayır.
ПМД-6 (PMD-6) minasını zərərsizləşdirmək qadağandır. Onlar partladılma üsulu və ya mina sahəsinin üzərindən dəfələrlə trallı tankların keçməsi ilə məhv edilir.