Amerika Birləşmiş Ştatlarında reincer kursunu bitirmiş Xüsusi Təyinatlı Qüvvələrin polkovnik-leytenantı Murad Mirzəyev 2016-cı il Aprel döyüşlərində komandiri olduğu qrupla birlikdə Talış kəndi ətrafındakı yüksəklikləri düşməndən azad etmiş və baş verən qeyri-bərabər döyüşdə qəhrəmancasına şəhid olmuşdur. Murad Mirzəyev ölümündən sonra Azərbaycanın Milli Qəhrəmanı adına layiq görülmüşdür.
Xüsusi Təyinatlı Qüvvələrin mayoru Saleh Həsənov Murov zirvəsinin, Cəbrayıl və Füzuli şəhərlərinin, Hadrut qəsəbəsinin və Şuşa şəhərinin azad edilməsi uğrunda gedən döyüşlər zamanı düşmənin məhv edilməsi üzrə qarşıya qoyulmuş döyüş tapşırığını yerinə yetirərkən göstərdiyi qəhrəmanlıqlara görə Vətən Müharibəsi Qəhrəmanı adına layiq görülmüşdür.

1. Səngərlərdə və əlaqə yollarında 20–30 m-dən bir döngələrin olmasında məqsəd nədir? Fikrinizi əsaslandırın.
2. “Birinci eşelon bölmələrinin gücləndirilməsi” (dəyişdirilməsi) dedikdə nə başa düşürsünüz?
3. Birinci və ikinci eşelon, həmçinin ehtiyat taqımlarının tapşırıqlarını müqayisə edin.
4. Ərazinin xüsusiyyətlərinin taqımın dayaq məntəqəsinin ölçülərinə təsirini izah edin.
5. Taqımın dayaq məntəqəsinin sağ (sol) tinli döyüş düzülüşünün sxemini çəkin.
6. Hər atəş vasitəsi üçün 2-3 ehtiyat atəş mövqeyinin seçilməsində məqsəd nədir?
7. MATQ-nin dayaq məntəqəsinin sxemini çəkin.
8. “Atəş zolaqları (sektorları) bir-birini örtməlidir” dedikdə nə başa düşürsünüz?
9. Nə üçün əvvəlcə düşmənin komandir maşınları və mina trallı texnikaları məhv edilməlidir?