Bu məqsədlə:

- Azərbaycan Respublikasının ərazisindəki müvafiq obyektlərdə işin təhlükəsizliyini təmin etmək üçün vahid tələblər müəyyən edilir;
- Təhlükə potensiallı obyektlərdə qüsurlu qovşaqları aşkar etmək məqsədilə istehsalatın təhlükəsizliyi araşdırılır;
- Qüsurların aradan qaldırılması üzrə əməli tədbirlər planı hazırlanır və həyata keçirilir.

Fövqəladə hallarda mühafizə tədbirləri sülh dövrü üçün müəyyən edilmiş xüsusi meyarlar nəzərə alınmaqla yerinə yetirilir.

Ehtimal edilən zəhərlənmə zonalarında yaşayan əhaliyə daimi istifadə üçün fərdi-mühafizə vasitələri hökumətin qərarına əsasən pulsuz verilə bilər. Bu məqsədlə müharibə dövrü üçün nəzərdə tutulmuş vasitələrin bir qismindən istifadə etmək olar.

Müharibə dövründə əhalinin
mühafizəsini təşkil etməyin xüsusiyyətləri

Müharibə dövründə əhalinin mühafizəsinin əsasını mühafizə qurğularının, tibbi avadanlıq ehtiyatlarının yaradılması, təhlükəli rayonlardan əhalinin köçürülməsi üzrə tədbirlərin əvvəlcədən hazırlanması və yerinə yetirilməsi təşkil edir.

Əhalinin mühafizəsi üzrə tədbirlərin bir qismi əvvəlcədən, qalanı isə hərbi əməliyyatlar başlanarkən yerinə yetirilir.

1. Fövqəladə hallar zamanı əhalinin mühafizəsini necə təşkil edərdiniz?
2. Radiasiya və kimyəvi zəhərlənmədən mühafizə necə təşkil edilir?
3. Əhalinin köçürülməsində vacib olan amilləri şərh edin.
4. Xilasetmə və yaralılara ilk yardım zamanı sadə vətəndaşların rolunu şərh edin.
5. Sülh və müharibə dövründəki fövqəladə hallarda əhalinin mühafizəsinin təşkili xüsusiyyətlərini fərqləndirin.