Ordumuzun müasir döyüş texnikası və silahlarla təchiz edilməsi gənc əsgərlərin təliminə fərqli yanaşma tələb edir. Qısa müddət ərzində müasir silah və texnikanı mükəmməl öyrənmək o qədər də asan deyildir. Ona görə də hər bir şagird əvvəlcədən özünü hərbi xidmətə hazırlamalı, xalqı və vətəni qarşısında vətəndaşlıq məsuliyyətini dərindən dərk etməlidir.

Çağırışaqədərki hazırlıq Azərbaycan Respublikasının Konstitusiyasına, Azərbaycan Respublikası Prezidentinin fərmanlarına, “Təhsil haqqında”, “Hərbi vəzifə və hərbi xidmət haqqında” Azərbaycan Respublikasının qanunlarına, Nazirlər Kabinetinin qərarlarına, “Gənclərin ibtidai hərbi hazırlıq Əsasnaməsi” nə və digər normativ hüquqi aktlara uyğun həyata keçirilir. Burada gənc əsgərin hazırlıq proqramı həcmində hərb işini öyrənməsi nəzərdə tutulur.

Çağırışaqədərki hazırlıq kursunu mükəmməl mənimsəyən şagird hərbi xidməti uğurla başa vurmaqda çətinlik çəkməyəcəkdir.

10-cu sinifdə olduğu kimi, 11-ci sinifdə də bu fənni dövlət təhlükəsizliyinin tarixi və hüquqi əsasları, həyat və fəaliyyətin təhlükəsizliyinin təminatı, tibbi biliklər və ilk tibbi yardım qaydaları olmaqla üç istiqamət üzrə öyrənəcəksiniz.

Dövlət təhlükəsizliyinin tarixi və hüquqi əsasları istiqamətində aşağıdakı bilik və bacarıqları əldə edəcəksiniz:

- Azərbaycan Silahlı Qüvvələrinin yaranması, tarixi, inkişafı, strukturu;
- qoşun növlərinin döyüş imkanları;
- hərbi nizamnamələrin ümumi müddəalarının (daxili xidmət, intizam, qarnizon və qarovul xidmətləri, sıra nizamnamələri) tələblərinin tətbiqi və icrası.

Həyat fəaliyyətinin təhlükəsizliyinin təminatı istiqamətində aşağıdakı bilik və bacarıqları əldə edəcəksiniz:

- müasir ümumqoşun döyüşü, döyüş təminatı, motoatıcı taqımın təşkili, hücumda və müdafiədə tapşırıqlar, döyüşqabağı və döyüş düzülüşləri, yürüş;
- atıcı silahlardan istifadə qaydaları və onlara texniki xidmət;
- mühəndis maneələri, mina-partlayış qurğularının ümumi quruluşu və tətbiqi üsulları, müasir mühəndis texnikaları;
- zirehli döyüş texnikaları ilə mübarizə üsulları;
- topoqrafik xəritələr və onlardan istifadə;
- fövqəladə hadisələr zamanı mülki müdafiənin təşkili;
- müxtəlif fərdi mühafizə vasitələrindən, radiasiyaya nəzarət və kimyəvi kəşfiyyat cihazlarından istifadə.

Tibbi biliklər və ilk tibbi yardım qaydaları istiqamətində isə bunları öyrənəcəksiniz:

- sağlamlığın mühafizəsi və ilk tibbi yardım;
- radiasiya şüalanmaları və kimyəvi zədələnmələr zamanı ilk tibbi yardım;
- yoluxucu xəstəliklərin profilaktikası və onlarla mübarizə.