7,62×54 mm-lik HP-7,62 tipli hücum pulemyotu qısa məsafəli döyüşdə düşmənin canlı qüvvəsini məhv etmək və atəş vasitələrinə zərər vurmaq üçün nəzərdə tutulub. 7,62×54 mm-lik HP-7,62 tipli pulemyotdan atəş ikiayaqdan və ya müxtəlif konstruksiyalı üçayaqlı və döyüş maşınlarında quraşdırılan dəzgahlardan aparıla bilər.

Pulemyotun konstruksiyasında lülə üzərində bərkidilən istilikyayıcı sipər, yeni növ ikiayaq, yanağı və çiyinliyi olan teleskopik qundaq və əl qundağı tətbiq olunub. Pulemyotun əl qundağının aşağı və yan tərəflərində, həmçinin lülə qutusunun qapağı üzərində yerləşən “Pikatini” tipli yönəldicilər müxtəlif növ optik və kollimator tipli nişangahların, həmçinin pulemyotun taktiki imkanlarını artıran döyüş fənəri, əlavə dəstək, lazer hədəfgöstəricisi və digər xüsusi avadanlığın bərkidilməsini təmin edir.

Atəş zamanı patronlar pulemyotun qəbuledicisinə tutumu 100, 200 və 250 patron olan səpələnməyən metal lent vasitəsilə ötürülür. Pulemyotlardan atəş aparmaq üçün 7,62×54 mm-lik adi, izburaxan, zirehdələn-yandırıcı, yandırıcı-hədəfgöstərici gülləli və boş tüfəng patronlarından istifadə olunur.

Pulemyotun əsas taktiki-texniki xüsusiyyətləri

Xüsusiyyətin adı | Parametri
nişangah məsafəsi, m | 1000
güllənin başlanğıc sürəti, m/san. | 825
çapı, mm | 7,62 × 54
pulemyotun uzunluğu: |
açıq qundaqla, mm | 1080
yığılmış qundaqla, mm | 980
atış tezliyi, atış/dəq. | 650–750
döyüş atış tezliyi, atış/dəq. | 250
pulemyotun çəkisi, kq | 8,8
pulemyotun tətbiq edildiyi temperatur diapazonu, °c | ±50