7,62×51 mm-lik snayper tüfəngi ST-308 “Yalquzaq” snayperin fərdi silahı olaraq 1000 m-ə qədər məsafələrdə müxtəlif növ görünən, hərəkət edən, açıq və maskalanmış tək hədəfləri məhv etmək üçün nəzərdə tutulub.

Snayper tüfəngi qeyri-avtomatik silahdır. Məmulatın doldurulması, atəşin açılması, atəşdən sonra gilizin çıxarılması və yeni patronun lülənin patron yuvasına ötürülməsi atıcı tərəfindən əl ilə yerinə yetirilir.

Snayper tüfənginin hədəfə tuşlanması optik və mexaniki nişangahla tətbiq olunur. Atışın dəqiq yerinə yetirilməsi üçün snayper tüfəngi tətiyə düşən qüvvə və tətiyin gedişi tənzimlənən tətik mexanizminə, yanağının hündürlüyü və uzunluğu tənzimlənən qundağa, hündürlüyü tənzimlənən ikiayağa və qundaqda bərkidilən əlavə dayağa malikdir.

Snayper tüfəngi müxtəlif istismar şəraitində havanın 93–97% nisbi rütubətliliyində, ətraf mühitin ±50°C temperaturunda, yağış, toz və qar şəraitində etibarlı işləyir. O, müxtəlif sıxlığa malik olan səthlərdən uzanaraq, oturaq və dizüstü atəş vəziyyətlərindən, xüsusi hazırlanmış səngər, yarımsəngər və ya atəş üçün əlverişli mövqelərdən atış aparmağa imkan verir.

Snayper tüfənginin əsas taktiki-texniki xüsusiyyətləri

Texniki xassələr | Parametrlər
çapı, mm | 7,62 × 51
optik nişangahla nişanalma məsafəsi, m | 1000
döyüş atəş tezliyi, atış/dəq. | 8–10
güllənin başlanğıc sürəti, m/san | 790±15
boş maqazinlə çəkisi, kq | 7
yığılmış qundaqla uzunluğu, mm | 953,5
açılmış qundaqla uzunluğu, mm | 1174,5
lülənin uzunluğu, mm | 660
qundağın tənzimlənmə uzunluğu, mm | 75
maqazinin tutumu, patron | 10