### 23. XƏBƏRDARLIQ SİQNALLARI VƏ ƏHALİNİN
KÖÇÜRÜLMƏSİ

Gözlənilən, yaxud baş vermiş təbii fəlakət və hadisələrin miqyası, yayılma sürəti nəzərə alınmaqla xəbər verməyin qaydası müəyyən edilir. Bütün hallarda təhlükə barədə xəbərdarlığın əsas üsulu yerli radio, televiziya və internet vasitəsilə məlumat verilməsidir.

Əhalinin xəbərdar edilməsi zərərçəkmənin nəticəsinə necə təsir edər?
XƏBƏRDARLIQ
Həyəcan siqnalının (sirenanın) səsi “Hamının diqqətinə!” deməkdir.
Bu siqnalı eşitdikdə:

1. dərhal radioqəbuledicini, televizoru və radio səsgüc-
   ləndiricini şəbəkəyə qoşmaq;
2. yaranmış vəziyyət haqqında təcili məlumatı və hərəkət
   qaydalarını diqqətlə dinləmək;
3. qəza və ya təbii fəlakətin nəticələri tam ləğv edilənədək
   bu vasitələri işlək vəziyyətdə saxlamaq lazımdır.

Təbii fəlakət və qəzalar barədə xəbərdarlıq

İnsanların diqqətini tez cəlb etmək, həmçinin onların radio və televizorları dərhal işə salmasına nail olmaq üçün fövqəladə hallarda sirenalardan, müəssisələrin, nəqliyyat vasitələrinin fit səslərindən istifadə olunmaqla səs siqnalları verilir. Belə siqnal “Diqqət! Diqqət!” siqnalıdır. Bu siqnalı eşidərkən dərhal internet, radio və ya televizor vasitəsilə hadisə ilə bağlı verilən məlumatları bilmək lazımdır. Təhlükə haqqında xəbərlərlə birlikdə (təhlükənin növü, yeri, miqyası və s.) əhalinin düzgün davranışına dair qısa, konkret məsləhət və vaxtaşırı vəziyyətlə bağlı göstərişlər də veriləcəkdir.