Fövqəladə hallar zamanı ailənizin təhlükəsizliyini təmin etmək və təşvişin qarşısını almaq məqsədilə ailə üçün plan hazırlanması tövsiyə olunur.

Ailənin fövqəladə hallara hazırlıq planı:

- Yaşadığınız bölgə üçun xarakterik olan fövqəladə halları əvvəlcədən müəyyən edin;
- Həmin fövqəladə hallara hazırlıq, onların qarşısının alınması və nəticələrinin aradan qaldırılmasına dair davranış qaydalarını öyrənin, ailənin hər bir üzvünün bilməsinə əmin olun;
- Çalışdığınız yerlərdə (iş yeri, məktəb, bağça və s.) fövqəladə hal planı (təxliyə planı) ilə tanış olun;
- Ailə üzvlərinizlə kənarda görüş yeri təyin edin. Əmin olun ki, ayrı düşdükdə hamı bir-biri ilə nə vaxt və necə əlaqə saxlayacağını bilir;
- Aidiyyəti qurumlardan başqa, fövqəladə hallar zamanı əlaqə saxlaya biləcəyiniz yaxın bir adam müəyyən edin. Bütün ailə üzvləri o şəxsin telefon nömrəsini və ünvanını bilməlidir. Fövqəladə haldan sonra həmin şəxsə zəng edin, olduğunuz yeri və vəziyyəti söyləyin;
- Ev heyvanı saxlayırsınızsa, fövqəladə hallar zamanı onun təhlükəsizliyini necə təmin edəcəyinizi müəyyən edin. Çünki ev heyvanları belə hallar zamanı yaradılan sığınacaqlara buraxılmır.

Plan hazırlandıqdan sonra aşağıdakılara əməl edilməlidir:

- Ailənizlə fövqəladə hallara hazırlığı birlikdə müzakirə edin və əmin olun ki, hər kəs öz rolunu bilir;
- Planınızı mütəmadi məşq edin, ailə üzvlərinin plan haqqında biliklərini müntəzəm olaraq yoxlayın;
- Ehtiyat çantasını vaxtlı-vaxtında yoxlayın, istifadə müddəti bitmiş məhsulları təzələyin.

Yadda saxlayın!

- Fövqəladə hal baş verən zaman “112” qaynar xəttinə zəng etməyi və hansı məlumatları verəcəklərini uşaqlara öyrədin;
- Qaz və elektrik enerjisinin şəbəkədən necə ayrıldığını hər kəs öyrənib yadda saxlasın;
- Vacib sənədlərinizi təhlükəsiz yerdə saxlayın və onların bir surətini etibar etdiyiniz şəxsə verin.