### 6. ÜMUMQOŞUN DÖYÜŞÜ

Ümumqoşun bölmələrinin müharibələrdə və silahlı münaqişələrdə yerinə yetirdikləri tapşırıqlar onların taktiki fəaliyyəti ilə həyata keçirilir.
Ümumqoşun bölmələrinin taktiki fəaliyyətləri dedikdə nə başa düşürsünüz?

Taktiki fəaliyyətin əsas forması döyüşdür.

Döyüş qısa vaxt ərzində düşməni məhv etmək, onun zərbələrini dəf etmək və digər tapşırıqları yerinə yetirmək üçün bölmələrin tapşırıq, yer və zamana görə razılaşdırılmış zərbə, atəş və manevridir.

Zərbə
düşmənə əldə olan bütün vasitələrlə eyni zamanda zərər vurmaqdır. Zərbə qoşunlarla və atəşlə endirilir. Atəş zərbələri, öz növbəsində, raket, aviasiya və artilleriya zərbələri ola bilər.
Atəş
müxtəlif növ silahlardan düşmənə zərər vurulmasıdır. O, düşməni məhvetmə, susdurma, taqətdənsalma və ya obyektlərini dağıtma məqsədilə aparılır. Atəş ümumqoşun döyüşündə düşmənin məhv edilməsinin əsas üsuludur.
Manevr
döyüşə hazırlıq vaxtı və onun gedişində qoşunların mütəşəkkil şəkildə yerdəyişməsi, zərbə və atəşin köçürülməsi və ya yenidən istiqamətləndirilməsidir (cəmləşdirilməsi, bölüşdürülməsi). Manevrlər qoşunlarla (bölmələrlə), zərbə və atəşlə ola bilər.

Bölmələrlə manevr düşmənə nəzərən daha əlverişli vəziyyətin tutulması və bölmələrin zərbə altından çıxarılması məqsədilə həyata keçirilir.