### GİRİŞ

Vətəni müdafiə hər bir vətəndaşın borcudur!
(Azərbaycan Respublikasının Konstitusiyası, maddə 76)
Vətəni müdafiə etmək üçün sizin borcunuz nədən ibarətdir?

Vətəni qorumaq xalqın ən müqəddəs borcu və vəzifəsidir. Amma Vətənin müdafiəsinə görə əsas məsuliyyət Azərbaycan Respublikası Silahlı Qüvvələrinin üzərinə düşür. Vətənimizin suverenliyinin, ərazi bütövlüyünün, toxunulmazlığının qorunması, mənafeyinin silahlı müdafiəsi, dövlətə silahlı hücumun qarşısının alınması Silahlı Qüvvələrimizin əsas vəzifəsidir.

Dövlətimizin apardığı uğurlu iqtisadi siyasət nəticəsində ordumuz daha müasir silah və texnika ilə təchiz olunmuş, hərbi qulluqçuların rifahı daha da yüksəlmişdir.

Elə bu uğurlu islahatların məntiqi nəticəsi olaraq 44 günlük Vətən müharibəsi zamanı müzəffər Silahlı Qüvvələrimiz bütün cəbhə boyu düşmənin “keçilməz” sandığı müdafiə xəttini yarmış, düşməni məğlub edərək işğal altındakı torpaqlarımızı azad etmişdir.