### 5. SIRA NİZAMNAMƏSİ

Sıra hazırlığı Çağırışaqədərki hazırlıq fənninin vacib tərkib hissəsidir. O, gənclərin intizamlı, mütəşəkkil, səliqəli və təmkinli olmasını təmin edir. Şagirdlərdə böyüklərə qarşı nəzakət, ədəb və hörmət hissləri aşılayır, cəldlik, dözümlülük, tapşırığı tez və dəqiq yerinə yetirmə bacarığı formalaşdırır.
Sıra hazırlığında əldə olunan bilik və bacarıqlar taktiki hazırlıq, atəş hazırlığının mənimsənilməsində də mühüm rol oynayır.
Sıra üsulları və hərəkətlərinin döyüş hazırlığında rolu nədən ibarətdir?
Hərəkətdə dönmələr

Addımla hərəkətdə dönmələr aşağıdakı komandalarla yerinə yetirilir:

- “Sağa – DÖN”,
- “Yarımsağa – DÖN”,
- “Sola – DÖN”,
- “Yarımsola – DÖN”,
- “Geriyə – MARŞ”

Sağa və yarımsağa dönmək üçün icra komandası sağ ayağın yerə basılması ilə eyni vaxtda verilir. Bu komanda ilə sol ayaqla bir addım ataraq sol ayağın pəncəsi üstündə dönməklə eyni vaxtda sağ ayağı irəli ataraq yeni istiqamətdə hərəkət edilməlidir.

Sola və yarımsola dönmək üçün icra komandası sol ayağın yerə basılması ilə eyni vaxtda verilir. Bu komanda ilə sağ ayaqla bir addım atılır, sağ ayağın pəncəsi üstündə dönməklə eyni vaxtda sol ayaq irəli atılır və yeni istiqamətdə hərəkət edilir.

Geriyə dönmək üçün icra komandası sağ ayağın yerə basılması ilə eyni vaxtda verilir. Bu komanda ilə sol ayaqla bir addım da atılır, sağ ayağı yarım addım irəli və bir qədər sola qoymaqla hər iki pəncə üstündə, qolları ayaqların yanına sıxaraq sol çiyin üstündə cəld dönülür, sol ayaqla hərəkət yeni istiqamətdə davam etdirilir. Dönmələr vaxtı qolların hərəkəti addımın taktına uyğun olmalıdır.

Silahla sıra üsulları və hərəkətlər

Silahla sıra duruşu silahsız sıra duruşu ilə eynidir. Silahla duruşda avtomatın “Qayışda” vəziyyətində lüləsinin ağzı yuxarı, qatlanan qundaqlı avtomatın lüləsi ağzı aşağı vəziyyətdə saxlanılır, sol əlin barmaqları bitişik vəziyyətdə və orta barmaq şalvarın tikişi üzərinə qoyulur, əlin ovucu tam ayağa yapışdırılır.