Hərbi qulluqçuların sağlamlığının qorunması

Hər bir hərbi qulluqçu şəxsi və ictimai gigiyena qaydalarına ciddi riayət etməli və öz orqanizmini gündəlik möhkəmləndirməlidir.

Şəxsi gigiyena qaydalarına aşağıdakılar daxildir:

- səhərlər əl-üzün yuyulması, dişlərin təmizlənməsi, bədənin qurşaqdan yuxarı soyuq su ilə silinməsi;
- hər qida qəbulundan qabaq əllərin yuyulması;
- yatmazdan qabaq əl-üzün, ayaqların yuyulması və dişlərin təmizlənməsi;
- üzün və başın vaxtında qırxılması, dırnaqların tutulması;
- hamamda müntəzəm çimmə, alt və yataq dəyişəyinin, corabların dəyişilməsi;
- hərbi geyimin, ayaqqabının və yatağın təmiz saxlanılması.

İctimai gigiyena qaydaları isə bunlardan ibarətdir:

- yataq otaqlarında, tualetlərdə və digər ümumi istifadə otaqlarında təmizliyin saxlanılması;

- otaqların havasının müntəzəm surətdə dəyişdirilməsi;
- ictimai yerlərdə, həmçinin hərbi hissənin yerləşdiyi ərazidə təmizliyin saxlanılması.

Hərbi qulluqçu öz xəstəliyini gizlətməməlidir.
Vaxtın bölüşdürülməsi və gündəlik nizam qaydaları

Hərbi hissələrdə günün nizam qaydaları müəyyən edilir.

Günün nizam qaydalarında səhər gimnastikası, səhər baxışı, 6 saatlıq tədris məşğələləri, qida qəbulu, silahlara, döyüş texnikasına qulluq etmə, müstəqil hazırlıq, tərbiyə işi, hərbi qulluqçuların şəxsi tələbatı, axşam gəzintisi və yoxlanışı, 8 saatlıq yuxu üçün vaxt nəzərdə tutulur.

Məşğələlərdən azad vaxtlarda və istirahət günlərində şəxsi heyətlə kütləvi tədbirlər, mədəni-maarif işləri, idman oyunları və yarışları keçirilir.

Qida qəbuletmələri arasındakı vaxt 7 saatdan çox olmur. Qida qəbulundan sonra 30 dəqiqə ərzində məşğələ və iş aparılmır.