Düşmənin tankları və zirehli maşınları ilə mübarizə aparmaq üçün motoatıcı taqımın döyüş maşınlarında tank əleyhinə idarəolunan raket kompleksi, piyadanın döyüş maşını topu, tank əleyhinə əl qumbaraatanı və tank əleyhinə kumulyativ əl qumbaraları vardır. Bort qalxanları (ekranları) və asma dinamik qoruyucu konteynerləri ilə təchiz edilmiş tanklarla mübarizə aparmaq üçün motoatıcı taqımda 40 mm-lik tank əleyhinə əl qumbaraatanlarının döyüş dəstinə ПГ-7ВР (PQ-7VR) tipli atəş yığımları daxildir. Bu yığımın birinci başlığı həmin mühafizə qurğularını, əsas başlığı isə tankın özünü məhv edir.

Döyüş hazırlığı yüksək səviyyədə olan şəxsi heyət atıcı silahların atəşi ilə müşahidə və nişanalma cihazlarını sıradan çıxarır, tankı və ya zirehli maşını tərk etməyə cəhd edərkən heyəti məhv edir.

Tank əleyhinə vasitələrin döyüş imkanları, hər şeydən əvvəl, onların zirehdəlmə imkanı, atış məsafəsi və dəqiqliyi, atış tempi ilə müəyyən edilir.

Motoatıcı taqımda olan tank əleyhinə raketlər, döyüş maşınları, tank əleyhinə əl qumbaraatanları istənilən müasir tankı məhv etməyə qadirdir.

РКГ-3 (RKQ-3) kumulyativ əl qumbarası hədəfə dəydikdə dərhal partlayaraq zirehi dəlir, tırtılı dağıdır, silah və avadanlıqları məhv edir, eləcə də yanacağı alışdırır. Bundan başqa, avtomat və pulemyotların atəşi ilə tankların və zirehli maşınların müşahidə cihazlarını, nişangahlarını sıradan çıxartmaq mümkündür.