Sadə daldalanacaq

Sadə daldalanacaq ən qısa müddətdə düzəldilən üstüaçıq və ya örtülü xəndəklərdən, səngərlərdən, qazmalardan ibarətdir. Bu cür daldalanacaqlar kütləvi qırğın silahlarının zədələyici təsirini azaldır. Düşmən hücumu təhlükəsi olduqda bu iş əhalinin köməyi ilə ən qısa müddətdə həyata keçirilir.

Qazma tipli sadə daldalanacaqlardan müvəqqəti yaşayış üçün də istifadə etmək olar. Lakin zəhərləyici və bakterial maddələrdən üstüörtülü səngərdə mühafizə olunmaq mümkün deyil. Belə hallarda səngərlərdə daldalanarkən fərdi mühafizə vasitələrindən – tənəffüs üzvlərini və bədənin səthini qoruyan vasitələrdən istifadə edilməlidir.

Nəzərə almaq lazımdır ki, xəndəklər, səngərlər və digər sadə daldalanacaqlar əhalinin mühafizəsi üçün əsas vasitə sayılmır, onlar yalnız yardımçı vasitələrdir. Bunlar əsas mühafizə qurğuları kifayət etmədiyi hallarda qısa müddətdə düzəldilir.

Fövqəladə Hallar Nazirliyi mütəmadi olaraq təlimlər keçirir. Təlimlərə əsasən demək olar ki, bir saat ərzində 30–36 nəfər əl alətləri ilə 10 nəfərlik səngər hazırlaya bilir.

Səngər tikmək üçün relyefin xarakteri nəzərə alınmalıdır. Leysan yağışlar yağarkən və qar əriyərkən su basa biləcək yerlərdə, torpağın sürüşmə ehtimalı olan ərazilərdə, magistral qaz, istilik, su kəmərləri yaxınlığında səngər tikmək olmaz. Səngərlər bir-birindən, ən azı, 10 m məsafədə düzəldilməlidir.

1. Mülki müdafiənin mühafizə qurğularının qoruyucu xassələrinə görə hansı növləri var?
2. İnsanlar sığınacaqda necə davranmalıdırlar?
3. Zirzəmilərdə və digər yeraltı otaqlarda radiasiya əleyhinə daldalanacağı necə düzəltmək olar?
4. Yerüstü otaqları (mənzili) radiasiya əleyhinə daldalanacaq kimi necə düzəltmək olar?
5. Qazma tipli yeraltı radiasiya əleyhinə daldalanacaq necə tikilir?
6. Sadə daldalanacaqların düzəldilməsi haqqında təqdimat hazırlayın.
7. Radiasiya əleyhinə daldalanacaqda insanlar necə davranmalıdırlar?