Hadrutun işğaldan azad edilməsi ilə Şuşaya gedən yol açılırdı. Hadrutun azad edilməsi müharibənin taleyini müəyyən etdi. Oktyabrın 17-də müzəffər Azərbaycan ordusunun Cəbrayıl, Hadrut və Xocavənd istiqamətlərindən mühasirəyə aldığı Füzuli şəhəri də düşməndən tam azad edildi.

Xüsusi Təyinatlı Qüvvələr doğma Şuşanı azad etməkdə qərarlı idi. Onlar cəmi 400 nəfərlik dəstə ilə düşmənin ağlına belə gəlməyəcək bir istiqamətdən – sıldırım qayalıqlardan dırmaşaraq şəhərə daxil oldular. Yalnız yüngül silahlarla silahlanmış igidlərimiz 4 tərəfdən düşmənin içərisinə sızaraq əlbəyaxa döyüşdə düşməni məhv etdilər. 2020-ci il noyabrın 8-də Şuşa düşmən tapdağından azad edildi. Şuşanın azad edilməsi müharibənin taleyini həll etdi. Noyabrın 9-da Silahlı Qüvvələrimiz 70-dən çox yaşayış məntəqəsini işğalçılardan azad etdi.

“Qisas” əməliyyatı
2022-ci il avqustun 3-də Rusiya sülhməramlı kontingentinin müvəqqəti yerləşdiyi Azərbaycan ərazisindəki qeyri-qanuni erməni silahlı dəstələrinin törətdiyi təxribat nəticəsində ordumuzun əsgəri Anar Kazımov şəhid oldu. Azərbaycan ordusu “Qisas” antiterror əməliyyatı keçirməli oldu. Əməliyyat nəticəsində qeyri-qanuni erməni silahlı dəstələrinin Qırxqız yüksəkliyini ələ keçirmək və orada yeni döyüş mövqelərini qurmaq cəhdinin qarşısı alındı. Qırxqız, Sarıbaba və bir sıra digər əhəmiyyətli yüksəkliklər bölmələrimiz tərəfindən nəzarətə götürüldü.
Yuxarı Oratağ yaşayış məntəqəsindəki hərbi hissəyə
havadan zərbə endirilmə anı

Əməliyyat zamanı qeyri-qanuni erməni silahlı qüvvələrinin döyüş mövqeyi dağıdıldı. Yuxarı Oratağ yaşayış məntəqəsindəki hərbi hissəyə havadan zərbə endirməklə düşmənin canlı qüvvəsi, bir neçə D-30 haubitsası, hərbi nəqliyyat vasitələri və çoxlu sayda döyüş sursatları məhv edildi.